दूसरे की दुकान में नौकर थे, अब प्लांट मालिक; फैन बन गए कई महापौर, फोन पर मिलते हैं ऑर्डर
Madhya Pradesh Zayka Special Story - इसी साल मार्च 2023 में बुरहानपुर में 52वां अखिल भारतीय महापौर परिषद का राष्ट्रीय सम्मेलन हुआ था। इसमें देशभर के विभिन्न शहरों से महापौर आए थे
इसी साल मार्च 2023 में बुरहानपुर में 52वां अखिल भारतीय महापौर परिषद का राष्ट्रीय सम्मेलन हुआ था। इसमें देशभर के विभिन्न शहरों से महापौर आए थे। इस दौरान बुरहानपुर के कईं व्यंजन के साथ उन्हें केला चिप्स भी परोसी गई थी। इस केला चिप्स का स्वाद कई शहरों के मेयर्स को इस कदर भाया कि वह इसके फैन हो गए।
अब हालात ऐसे हैं कि बुरहानपुर के जिन योगेश महाजन को केला चिप्स परोसने का ऑर्डर मिला था, उनकी लाइफ बदल गई है। उन्हें देशभर से फोन पर केला चिप्स के ऑर्डर मिल रहे हैं। चिप्स की डिमांड कुछ ऐसी है कि बुरहानपुर की महापौर और अखिल भारतीय महापौर परिषद की अध्यक्ष माधुरी अतुल पटेल जब भी मेयर्स के सम्मेलन में जाती हैं, तो उन्हें पहले ही दूसरे शहर के महापौर फोन पर केला चिप्स लाने की डिमांड कर देते हैं। कभी केला चिप्स की दुकान पर काम करने वाले महाजन आज एक प्लांट के मालिक हैं। 12 लोगों को रोजगार दे रहे हैं। 'जायका एमपी का' सीरीज में इस बार बात बुरहानपुर के केला चिप्स की...।
11 लाख का लोन लेकर लगाया प्लांट
न्यामतपुरा में योगेश महाजन का मारुति केला चिप्स प्लांट है। योगेश महाजन ने 11 लाख का लोन लेकर प्लांट लगाया है। उद्यानिकी और खाद्य प्रसंस्करण विभाग की पीएमएफएमई योजना के तहत केला चिप्स यूनिट के लिए उनकी मारुति केला चिप्स को एक जिला, एक उत्पाद के रूप में शामिल किया गया है। उन्हें हाल ही में बुरहानपुर में आयोजित अखिल भारतीय महापौर परिषद सम्मेलन में ऑर्डर मिला था, जिसमें देशभर के महापौर पहुंचे थे। उन्हें केला चिप्स काफी पसंद आई। कुछ अपने साथ भी ले गए थे, लेकिन स्वाद नहीं भूले। कई महापौर, जिसमें आगरा, देहरादून सहित अन्य शहरों से उन्हें फोन किए जाते हैं और ऑर्डर बुक किए जाते हैं।
सबसे पहले आगरा के महापौर और महापौर परिषद के पूर्व अध्यक्ष नवीन जैन ने उन्हें फोन कर चिप्स बुक कराई थी। इसके बाद लगातार कई राज्यों से मेयर्स फोन कर रहे हैं। दरअसल, जिस पैकेट में यहां चिप्स बेचते हैं, उस पर मोबाइल नंबर भी दिया रहता है। अब उन्हें जगह-जगह से ऑर्डर मिलने लगे हैं। कुछ समय पहले कलेक्टर भव्या मित्तल ने भी केला चिप्स इकाई का निरीक्षण कर प्रशंसा की थी।
रोज 300 किलो चिप्स का प्रोडक्शन
योगेश महाजन के अनुसार वह रोज करीब 200 से 300 किलो केला चिप्स का उत्पादन करते हैं। खेत से सीधे केला खरीदकर लाते हैं। वैसे चिप्स 200 रुपए किलो बिकती है, लेकिन क्वाॅलिटी के अनुसार इसके दाम ज्यादा भी हो जाते हैं। इसे एक जिला एक उत्पाद के तहत चयनित भी किया गया है, इसीलिए उद्यानिकी विभाग से सहायता भी मिली। 11 लाख 14 हजार का लोन लिया गया था, जिस पर 3.89 लाख 900 रुपए की अनुदान राशि मिली थी।
ऐसे तैयार करते हैं केला चिप्स
केला चिप्स तैयार करने में ज्यादा मशक्कत नहीं लगती। इस काम के लिए योगेश महाजन ने 12 महिला, पुरुषों को काम पर लगा रखा है। सबसे पहले वह केला छीलते हैं, फिर केला कटर से काटा जाता है। इसके बाद उसे डबल फ्राय कर चिप्स तैयार की जाती है।
अब जानिए बुहरहानपुर में ही क्यों बनती है केला चिप्स
दरअसल, बुरहानपुर का नाम देश के केला उत्पादक जिलों में शुमार है। यहां बड़े पैमाने पर किसान केला फसल लगाते हैं। इस कारण यहां केला चिप्स बनती है। बुरहानपुर का केला खाड़ी देशों की भी पहली पसंद है। यह उत्तर प्रदेश, बिहार, हरियाणा, पंजाब, छत्तीसगढ़, जम्मू-कश्मीर, महाराष्ट्र समेत अन्य प्रदेशों में भी जाता है। इस बार प्राकृतिक आपदा के कारण केला उत्पादन पर असर भी पड़ा है।
12 महीने लगती है केले की फसल
किसानों के अनुसार केला फसल 12 महीने की फसल होती है। यह 10 महीने में पक कर तैयार होती है। इस बार जब प्राकृतिक आपदा आई, तो केला फसल पक कर तैयार हो चुकी थी। करीब 4 हजार से अधिक किसानों की केला फसल खराब हुई थी, इसलिए केला चिप्स के लिए भी मुश्किल से केला मिल पा रहा है।
इस बार 16 हजार हेक्टेयर में उत्पादन
बुरहानपुर में हर साल ग्रेड- 9 किस्म का करीब 16 लाख मीट्रिक टन केला उत्पादित होता है, जिसमें से करीब 25 हजार मीट्रिक टन खाड़ी देशों में दुबई, ईरान, बहरीन एक्सपोर्ट किया जाता है। खास है कि केले का उत्पादन यहां जैविक तरीके से किया जाता है। शाहपुर, इच्छापुर, नेपानगर, मोहद, खामनी, भावसा से 1 नंबर क्वालिटी का केला एक्सपोर्ट होता है। पिछले साल 2022 में करीब 12 हजार मीट्रिक टन से अधिक केला एक्सपोर्ट किया गया था। यहां का केला यूरोपियन देशों में भी जाता है। यही कारण है कि हर साल केले का उत्पादन बढ़ता ही जा रहा है। इस साल केले का रकबा करीब 16 हजार हेक्टेयर है।
केला किसानों को बीमा का लाभ नहीं 
किसानों की ओर से लंबे समय से मांग की जा रही है कि केले की फसल के लिए बीमा का लाभ दिलाया जाए। साल 2018-19 में बीमा के लिए किसानों ने प्रीमियम जमा किया था, लेकिन तब प्रीमियम यह कहकर लौटा दिया गया था कि केंद्र सरकार से नोटिफिकेशन जारी नहीं किया गया है। तब से किसान बीमा प्रीमियम से वंचित हैं, जबकि जिले में बड़े पैमाने पर केले का उत्पादन होता है।
ये भी पढ़ें...
इंदौर आकर साइकिल पर घूम-घूमकर बेची कचोरी; प्रसिद्ध कचोरी की पूरी कहानी
जायका में आज स्वाद की राजधानी इंदौर की प्रसिद्ध बम कचोरी की बात करेंगे। व्यस्तता के कारण इस दुकान मालिक के बड़े बेटे पूरे दिन ग्राहकों से कुछ बोलते नहीं, बस देखकर मुस्कुरा देते हैं। कभी वे आठ पैसे की दूसरों से कचोरी खरीदकर लाते और 10 पैसे में घूम-घूमकर बेचा करते थे। फिर खुद की शॉप खोली। आज उसी की पूरी कहानी, परिवार की जुबानी... पूरी खबर पढ़ने के लिए यहां क्लिक करें...
134 साल से 'बड़कुल की जलेबी' का स्वाद नहीं बदला
मध्यप्रदेश का जबलपुर। यहां भेड़ाघाट स्थित संगमरमरी चट्टानों को देखने देश-विदेश से पर्यटक आते हैं। भेड़ाघाट तो दुनिया में प्रसिद्ध है ही। यहां की एक और चीज लोगों को दीवाना बना देती है। वह है बड़कुल की मावा जलेबी। जबलपुर के कमानिया गेट के पास 'बड़कुल की जलेबी' पिछले 134 साल से भी ज्यादा समय से लाेगाें का मुंह मीठा कराती आ रही है। गरमा-गरम जलेबी के शौकीन यहां सुबह से ही आ जाते हैं। पूरी खबर यहां पढ़ें
चतरू के एक करोड़ के पेड़े खा जाते हैं हरदावाले
मिठाई में पेड़े की बात निकले तो मथुरा का पेड़ा याद आता है। हम आपको एमपी के ऐसे पेड़े के बारे में बता रहे हैं, जिसे जिसने खाया वो कभी भुला न सका। ये है हरदा के चतरू का पेड़ा। ये पेड़ा जिसने एक बार खा लिया, वो बार-बार जाता है। हरदा नहीं, बल्कि दूसरे शहरों के लोग भी इसके दीवाने हैं। चतरू को इसकी रेसिपी उनके मामा ने सिखाई थी। इसके बाद मामा शहर चले गए। अब हरदा में चतरू के पेड़े की चार ब्रांच हैं। इनका सालाना कारोबार एक करोड़ रुपए का है। इसके अलावा प्रदेश के करीब 10 शहरों में उनके पेड़े बेचे जा रहे हैं। पूरी खबर यहां पढ़ें